KOMMISSIONENS BESLUTNING af 22. december 1998 om et supplerende EF-tilskud til udryddelse af klassisk svinepest i Nederlandene (meddelt under nummer K(1998) 4359) (Kun den nederlandske udgave er autentisk) (1999/18/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 3, stk. 3, og

ud fra følgende betragtninger:

Der udbrød klassisk svinepest i Nederlandene i 1997; denne sygdoms forekomst er en alvorlig fare for svinebestanden i EF, og for at medvirke til at udrydde sygdommen så hurtigt som muligt kan EF yde tilskud til dækning af medlemsstatens udgifter;

Kommissionen vedtog beslutning 98/25/EF (3) om EF-tilskud til udryddelse af klassisk svinepest i Nederlandene; ifølge denne beslutning blev der udbetalt et første forskud for de første 195 smitteramte besætninger;

Kommissionen er i gang med at efterprøve, om alle EF's veterinærregler er blevet overholdt i samtlige tilfælde, og om alle betingelser for ydelse af Fællesskabets tilskud er blevet opfyldt;

Nederlandene gennemfører bl.a. på grundlag af de bemærkninger, der er fremsat af Kommissionens tjenestegrene, ligeledes en supplerende kontrol af, om de anmeldelser, dette land har indgivet til Kommissionen, opfylder kravene i beslutning 90/424/EØF;

i betragtning af de konstaterede forhold, som Kommissionen meddelte de nederlandske myndigheder, træffes der beslutning om endnu et tilskud uden at foregribe den endelige beslutning om det samlede tilskud og de mulige nedsættelser;

den 22. juni 1998 indgav Nederlandene en anmodning om refusion af de samlede udgifter for hele landet i 1997; de disponible budgetmidler i indeværende regnskabsår rækker ikke til at dække alle de støtteberettigede udgifter, og kun udgifterne til de supplerende smitteramte bedrifter 196 til 360 kan medfinansieres på det nuværende stade;

udgifterne til senere smitteramte bedrifter kan senere medfinansieres efter ovennævnte efterprøvning;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Nederlandene kan få udbetalt et supplerende tilskud på 43,4 mio. ECU som EF-tilskud til erstatning til ejere af smitteramte bedrifter og kontaktbedrifter for de smitteramte bedrifter 196 til 360 på landets territorium i 1997 uden at foregribe den endelige beslutning om den samlede finansielle støtte og eventuelle nødvendige korrektioner.

Artikel 2

Efter vedtagelsen af nærværende beslutning udbetales der straks et beløb på 13 mio. ECU til Nederlandene. Restbeløbet vil blive udbetalt, når bevillingerne bliver disponible.

Artikel 3

1. Kommissionen kan i samarbejde med de nationale myndigheder foretage kontrol på stedet for at sikre, at foranstaltningerne er gennemført og udgifterne afholdt.

Kommissionen underretter medlemsstaterne om resultatet af kontrollen.

2. Artikel 8 og 9 i Rådets forordning (EØF) nr. 729/70 (4) finder tilsvarende anvendelse.

Artikel 4

Denne beslutning er rettet til Kongeriget Nederlandene.

Udfærdiget i Bruxelles, den 22. december 1998.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.

(3) EFT L 8 af 14. 1. 1998, s. 28.

(4) EFT L 94 af 28. 4. 1970, s. 13.